Vliegtuig stort neer in ColombiaDie is glo die wrak van die vliegtuig. Foto: @AndresFelipe/Twitter ŉ Vliegtuig met minstens 80 mense aan boord het in Colombia neergestort. Volgens die plaaslike uitsaaier Caracol is lede van ŉ Brasiliaanse sokkerklub aan boord die vliegtuig en was hulle op pad na ŉ wedstryd in Medellin. Daar was volgens berigte 72 passasiers en nege bemanningslede aan boord die vliegtuig. Daar is radarkontak met die vliegtuig verloor nadat dit naby die dorpie La Union verbybeweeg het. Dit is in dié stadium nie duidelik of die vliegtuig neergestort het terwyl daar moontlik ŉ noodlanding gedoen moes word nie. Dit is ook nog nie duidelik of enigiemand in die voorval dood is of die aard van beserings nie. Federico Gutierrez, burgemeester van Medellin, het gesê dit is moontlik dat daar oorlewendes is. “Dit is ŉ tragedie van groot omvang,” het hy aan ŉ plaaslike radiostasie gesê onderweg na die toneel. Lughawebeamptes het bevestig spelers van die Chapecoense-sokkerklub was aan boord die vliegtuig. Die vliegtuig het in Bolivië opgestyg en was veronderstel om by die Medellin-lughawe te land.